SKRIFTLIG FORESPØRGSEL P-1544/01

af Raina Echerer (Verts/ALE) til Kommissionen

(14. maj 2001)

Om: EF-forordning om ubundtet adgang til abonnentledninger

Forordning (EF) nr. 2887/2000(1) om ubundtet adgang til abonnentledninger, som trådte i kraft den 2. januar 2001, er i alle henseender bindende og finder anvendelse i alle medlemsstater i EU. Formålet med forordningen er at skabe fair konkurrence for adgang til. internettjenester. De notificerede operatører i de enkelte lande, for Østrigs vedkommende Telekom Austria opfordres til at offentliggøre et tilbud i overensstemmelse hermed.

Det forlyder fra Østrig, at Telekom Austria ikke opfylder sine forpligtelser. Kravet om ubundtet adgang er endnu ikke opfyldt i tilstrækkelig grad, således at der fortsat skal betales for elementer eller faciliteter på nettet, som ikke er nødvendige for udbuddet af tjenester. Den administrative og tekniske proces for abonnenttilslutning er for langtrukken og kompliceret. Der savnes tilstrækkelige samhusingsmuligheder for alle interesserede. Prisdannelsen er endnu ikke tilpasset de reelle omkostninger og beregningen er ikke tilstrækkelig gennemskuelig. For interesserede med begrænset økonomisk vægt er det forsat besværligt at få tilslutning til abonnentledninger.

Hvorfra får Kommissionen sine oplysninger om situationen i Østrig? Kan Kommissionen være sikker på, at den får en objektiv bedømmelse af situationen i Østrig?

Hvad agter Kommissionen at gøre for at opnå en fuldstændig gennemførelse af forordningen i Østrig?

(1) EFT L 336 af 30.12.2000, s. 4.

Svar afgivet på Kommissionens vegne af Erkki Liikanen

(21. juni 2001)

I henhold til artikel 3, stk. 1, i Parlamentets og Rådets forordning (EF) nr. 2887/2000(1) af 18. december 2000 om ubundtet adgang til abonnentledninger skal notificerede operatører fra den 31. december 2000 offentliggøre og jævnligt ajourføre et standardtilbud på ubundtet adgang til abonnentledningerne og tilhørende faciliteter, der mindst skal omfatte de

elementer, der er anført i bilaget. Tilbuddet skal være tilstrækkeligt ubundtet til, at den adgangsberettigede ikke skal betale for elementer eller faciliteter på nettet, som ikke er nødvendige for hans udbud af tjenester, og skal indeholde en beskrivelse af tilbuddets bestanddele og dertil knyttede vilkår, herunder priser.

Telekom Austria (TA), der er notificeret som indehaver af en stærk markedsposition på det østrigske samtrafikmarked, har indgivet et standardtilbud til den nationale regeludstedende myndighed den 22. november 2000, som også er offentliggjort på myndighedens netsted(2). I øjeblikket omfatter TA's standardtilbud dog ikke delt adgang til abonnentledninger. Der er derfor behov for, at virksomheden tilpasser sit standardtilbud, således at forordningens krav er opfyldt. Den regeludstedende myndighed har opfordret TA til at ændre sit standardtilbud inden den 31. maj 2001.

Indtil videre lader det til, at tjenesteudbydere kan få adgang til abonnentkredsløbenes bredbåndspektrum på følgende måder: i henhold til den østrigske telestyrelses beslutning af 12. marts 2001, har tjenesteudbydere ret til fuld ubundtet adgang til abonnentledninger. Denne beslutning omfatter også den nødvendige samhusning. Prisen for samhusning bygger på faktiske omkostninger. TA og sammenslutningen af østrigske internettjenesteudbydere er desuden blevet enige om et engrostilbud fra TA til udbyderne. TA har også offentliggjort et standard engrostilbud på sit netsted om bitstrømsadgang til ADSL-tjenester på sit abonnentnet. Ifølge de oplysninger, som foreligger Kommissionen, er der endnu ikke nogen udbyder, som har anmodet TA om delt adgang eller bedt den nationale regeludstedende myndighed om at bilægge en tvist.

Oplysningerne om situationen i Østrig bygger på oplysninger, som er offentliggjort på den nationale regeludstedende myndigheds netsted, informationer fra de østrigske myndigheder og jævnlige beretninger fra den østrigske delegation i ONP-udvalget.

Kommissionen følger meget nøje gennemførelsen af de gældende generelle lovrammer og er bekendt med, at spørgsmål om prissætning og samhusning i mange medlemsstater er komplekse. Situationen i medlemsstaterne vedrørende bestemmelser om ubundtet adgang til abonnentledninger vil fortsat blive fulgt nøje i tæt samarbejde med de berørte operatører og tjenesteudbydere med henblik på at nå fuld anvendelse i hele Fællesskabet. Kommissionsmedlemmet med ansvar for området præsenterede en status over gennemførelsen af forordningen om ubundtet adgang til abonnentledninger ved mødet i Udvalget for Industri, Forskning og Energi den 12. juni 2001.

Kommissionen påpeger, at der er indgivet en klage for så vidt angår den manglende gennemførelse af delt adgang i Østrig, og den behandles i henhold til Kommissionens interne forretningsorden.

(1) EFT L 336 af 30.12.2000.

(2) http://www.rtr.at/.